钦定古今图书集成/理学汇编/经籍典/第089卷 > 《读易赋》高似孙
## 钦定古今图书集成/理学汇编/经籍典/第089卷 > 《读易赋》高似孙

“嗟古人之不余欺兮，吐微言以昭宣。苞万微以自图
兮，首造端于坤乾。杳两气之吸嘘兮，邀元化以齐甄。
产六子以该辅兮，诣初画以俱旋。人以事而鼓桴兮，
物以数而雕镌。昧罔窥其橐籥兮，智或殚其眇绵。呜
呼！文与孔孰囿命兮，肯自放于踣颠。”迄以道而蓍龟
兮，特探几于羲先。老世故之轇轕兮，信吾辰之迍邅。
泯无闷之可汰兮，假羲翁以俱传。西伯不知其所以
兮，尼父亦莫知其攸然。任吉凶之荡摩兮，付吝悔之
争挻。览天人以自索兮，坦日用于平平。吁嗟乎！《九歌》
其谁作兮，《太图》絜而娟娟。既以身为心累兮，犹输情
于兰荃。又岂知薇有可采兮，匪伯夷之隘焉。抑不如
归去来兮，乐夫天命以自研。余亦消“息盈虚兮，有余
师者圣贤。索遗文以退儆兮，三加省而逾坚。审爻象
以耽玩兮，粲日星而陈前。数固非可偏揲兮，理亦非
可以独筌。呜呼！天生余有命兮，余有命其在天妙矣
夫知之精之者，在元之而又元。尚有得于古人兮，幸
加我以数年。誓将老于斯经兮，其毋忘乎三折编。